SKRIFTLIG FORESPØRGSEL E-1146/01

af Laura González Álvarez (GUE/NGL) til Kommissionen

(10. april 2001)

Om: Miljømæssige overgreb på den kanariske ø Lanzarote

Unesco har erklæret den kanariske ø Lanzarote for biologisk reservat. Den kanariske kunstner, César Manrique, har gjort en stor indsats for at beskytte øen mod overgreb mod det naturlige, landskabelige og arkæologiske miljø. I dag truer et voldsomt turistpres imidlertid med at ødelægge områder af særlig økologisk og kulturel værdi.

Anlægget af lystbådehavnen Marína del Rubicón i Berrugo-bugten (Playa Blanca) har allerede ødelagt en del af et område af stor naturmæssig og økologisk værdi i kommunen Yaiza på Lanzarote. I den lavtliggende tidevandszone, som skaber et perfekt økosystem, hvor fisk kan gyde og finde føde, er der allerede deponeret flere tusinde tons sten og grus, hvilket har afspærret den lille strand, hvorfra områdets småbåde tidligere kunne sejle ud for at fiske. Også arkæologiske og historiske værdier er blevet ødelagt.

Hvilke skridt kan Kommissionen tage for at sikre, at direktiv 85/337/EØF(1) og direktiv 92/43/EØF(2) om henholdsvis vurdering af projekters indvirkning på miljøet og om bevaring af naturtyper overholdes i dette konkrete tilfælde?

(1) EFT L 175 af 5.7.1985, s. 40.

(2) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(14. juni 2001)

Det skal understreges, at Kommissionen ikke kender noget til de forhold, det ærede medlem nævner i sin skriftlige forespørgsel.

På grundlag af de informationer, det ærede medlem er fremkommet med, har Kommissionen kunnet fastslå, at det område, hvor den pågældende lystbådehavn skal anlægges på Lanzarote, ikke af de spanske myndigheder er blevet udpeget til at være

et særligt beskyttet fugleområde i medfør af artikel 4 i Rådets direktiv 79/409/EØF af 2. april 1979 om beskyttelse af vilde fugle(1). Det drejer sig heller ikke om et område, der af det videnskabelige samfund er blevet defineret som værende et område af betydning for fuglene på grundlag af den oversigt, der blev udarbejdet i 1998 for Kommissionen af en række nationale eksperter samt Birdlife. Desuden er dette område heller ikke af de spanske myndigheder blevet angivet på deres nationale fortegnelse over lokaliteter af fællesskabsinteresse, som fremover vil kunne indgå i Natura 2000-nettet i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Som følge heraf ser det ud til - ud fra et rent naturbevarelsesmæssigt synspunkt - at dette spørgsmål udelukkende henhører under de nationale og regionale spanske myndigheders kompetence.

Det skal bemærkes, at i henhold til artikel 2 i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, skal projekter, der bl.a. på grund af deres art, dimensioner eller placering kan få væsentlig indvirkning på miljøet, undergives en vurdering af denne indvirkning, inden der gives tilladelse hertil.

Denne bestemmelse gælder for projekter, der er anført i bilag I og II til direktivet. I bilag II, punkt 10, litra j), er omtalt anlæggelse af lystbådehavne. I henhold til artikel 4, stk. 2, skal alle projekter, der henhører under bilag II, undergives en vurdering, når den pågældende medlemsstat skønner, at det er påkrævet på grund af deres særlige karakter.

Detskal bemærkes, at Rådets direktiv 85/337/EØF er blevet ændret af Rådets direktiv 97/11/EF af 3. marts 1997(2). Dog heder det i artikel 3, stk. 2, i direktiv 97/11/EF, at hvis en ansøgning om tilladelse er blevet indgivet før den 14. marts 1999, gælder bestemmelserne i direktiv 85/337/EØF som affattet inden ændringen.

Hvorom alting er, har Kommissionen rettet henvendelse til de spanske myndigheder og anmodet dem om deres kommentarer til de forhold, som det ærede medlem har bragt for dagen i sin skriftlige forespørgsel, med henblik på at sikre sig, at den gældende fællesskabsret overholdes i det foreliggende tilfælde.

(1) EFT L 103 af 25.4.1979.

(2) EFT L 73 af 14.3.1997.